Official Journal L 150 , 08/06/2002 P. 0045 - 0049



KOMISJONI MÄÄRUS (EÜ) nr 982/2002, 7. juuni 2002, millega sätestatakse kultuurseente turustusnorm EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta,1 viimati muudetud määrusega (EÜ) nr 545/2002,2 eriti selle artikli 2 lõiget 2, ning arvestades järgmist: (1) Kultuurseened kuuluvad määruse (EÜ) nr 2200/96 I lisas loetletud toodete hulka, mille jaoks tuleb vastu võtta standardid. Selleks tuleks maailmaturu läbipaistvuse huvides võtta arvesse kultuurseente standardit, mida on soovitanud ÜRO Euroopa Majanduskomisjoni riknevate toodete standardimise ja kvaliteedi arendamise töörühm. (2) Nende standardite kohaldamine peaks ebarahuldava kvaliteediga tooted turult kõrvaldama, viima tootmise vastavusse tarbijate nõudmistega ja hõlbustama ausal konkurentsil põhinevaid kaubandussuhteid, parandades seeläbi tootmise tasuvust. (3) Neid standardeid kohaldatakse kõikidel turustusetappidel. Toodete pikamaavedu, teatav ladustusaeg või mitmesugused toodetega tehtavad toimingud võivad kaasa tuua nende bioloogilisest arengust või riknemisohust põhjustatud kvaliteedi halvenemise. Seda kvaliteedi halvenemist tuleks seetõttu arvesse võtta lähetamisjärgsetel turustusetappidel standardeid kohaldades. (4) Kuna ekstraklassi tooteid tuleb eriti hoolikalt sorteerida ja pakkida, võib nende puhul arvesse võtta üksnes värskuse ja turdumuse vähenemist. (5) Käesoleva määrusega ettenähtud meetmed on kooskõlas värske puu- ja köögivilja turu korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 CN-koodi 0709 51 00 alla kuuluvate perekonna Agaricus kultuurseente turustusnorm on sätestatud käesoleva määruse lisas. Seda normi kohaldatakse kõikidel turustusetappidel määrusega (EÜ) nr 2200/96 sätestatud tingimuste kohaselt. Lähetamisjärgsetel etappidel võib toodetel siiski esineda vastupidiselt ettenähtud standarditele vähest värskuse ja turdumuse vähenemist; muude toodete puhul, v.a ekstraklassi tooted, võib lisaks esineda nende bioloogilisest arengust või riknemisohust põhjustatud vähest kvaliteedi halvenemist. Artikkel 2 Käesolev määrus jõustub kahekümnendal päeval pärast selle avaldamist Euroopa Ühenduste Teatajas. Käesolevat määrust kohaldatakse alates 1. jaanuarist 2003. Käesolev määrus on tervikuna siduv ja vahetult kohaldatav kõikides liikmesriikides. Brüssel, 7. juuni 2002 Komisjoni nimel komisjoni liige Franz FISCHLER 1 EÜT L 297, 21.11.1996, lk 1. 2 EÜT L 84, 28.3.2002, lk 1. LISA KULTUURSEENTE (AGARICUS) STANDARD 1. TOOTE MÄÄRATLUS Käesolevat standardit kohaldatakse perekonnast Agaricus (syn. Psalliota) kasvatatud tüve viljakehade suhtes, mis tuleb tarbijale müüa värskelt, välja arvatud tööstuslikuks töötlemiseks ettenähtud seened. Seened liigitatakse järgmistesse kaubanduslikesse tüüpidesse, eelkõige kahte rühma: - lõikamata seened, mille jala alumine osa on lõikamata, - lõigatud seened, mille jala alumine osa on lõigatud. Lõige peab olema puhas ja ligikaudu risti pikiteljega. Mõlema rühma puhul eristatakse järgmisi järjestikuseid arenguastmeid: - kinnise kübaraga (või samaväärse nimetusega) seened, st seened, mille kübar on täiesti kinni, - looriga seened, st seened, mille kübar kinnitub jala külge looriga, - avatud kübaraga seened, st seened, mille kübar on avatud (avatud või lame; kübara servad peavad olema pisut allapoole kaardunud), - lameda kübaraga seened, st seened, mille kübar on täiesti avatud (kuid kübara servad ei ole liiga palju allapoole ega ülespoole kaardunud). Lisaks sellele liigitatakse seened kahte värvusrühma: - "valge", - "pruun" või "kastanivärvi". 2. KVALITEEDINÕUDED Standardis määratletakse müügivalmis ja pakendatud seente kvaliteedinõuded. A. Miinimumnõuded Võttes arvesse iga klassi erinõudeid ja lubatud hälbeid, peavad kõikides klassides seened olema: - terved; määratluse kohaselt lõigatud seeni käsitatakse tervetena, - veatud; mädanenud, tugevalt pruuniks värvunud jalaga või toiduks kõlbmatud riknenud tooted ei ole lubatud, - puhtad, ilma nähtavate võõrkehadeta, välja arvatud kasvupinnas, - värske välimusega, sealjuures tuleks arvesse võtta tüvele ja/või kaubanduslikule tüübile vastavat lehikute värvi, - taimekahjuriteta, - taimekahjurite tekitatud kahjustusteta, - ebatavalise pinnaniiskuseta, - võõra lõhna ja maitseta. Seened peavad olema niisuguses arenguastmes ja seisukorras, et need: - taluvad vedu ja käitlemist ning - jõuavad sihtkohta rahuldavas seisukorras. B. Liigitamine Seened liigitatakse kolme järgnevalt määratletud klassi. i) Ekstraklass Selle klassi seened peavad olema eriti hea kvaliteediga. Seened peavad olema kaubanduslikule tüübile vastava kuju, välimuse, arenguastme ja värvusega. Seened peavad olema hästi arenenud. Seened peavad olema veatud, välja arvatud tühised pindmised vead, kui need ei mõjuta toote üldilmet, kvaliteeti, säilivust ega esitusviisi pakendis. Seened peavad olema kasvupinnasest peaaegu vabad; lõikamata seente puhul võib jalal olla kasvupinnase jälgi. ii) I klass Selle klassi seened peavad olema hea kvaliteediga. Seened peavad olema kaubanduslikule tüübile vastava kuju, välimuse, arenguastme ja värvusega. Järgmised tühised vead võivad olla lubatud, kui need ei mõjuta toote üldilmet, kvaliteeti, säilivust ja esitusviisi pakendis: - tähtsusetud kujuvead, - tühised värvusvead, - väikesed pindmised vead, kui need ei arene edasi, - tühised pindmised muljutised, - vähesel määral kasvupinnast; lõikamata seente puhul võib jalal olla kasvupinnast. iii) II klass Sellesse klassi kuuluvad seened, mida ei või liigitada kõrgmatesse klassidesse, kuid mis vastavad eespool nimetatud miinimumnõuetele. Seentel võib olla järgmisi vigu, kui on säilinud põhilised kvaliteedi-, säilivus- ja esitusviisi omadused: - kujuvead, - värvusvead, - väikesed plekid, - tühised muljutised, - õõnsad jalad, - kasvupinnase jäljed; lõikamata seente puhul võib jalal olla kasvupinnast. 3. SUURUSNÕUDED Suurus määratakse kindlaks kübara suurima läbimõõdu ja jala pikkuse alusel vastavalt järgmistele nõuetele Miinimumsuurus Kübara miinimumläbimõõt peab olema vähemalt 15 mm suletud, looriga ja avatud kübaraga seente puhul ning 20 mm lameda kübaraga seente puhul. Jala pikkus Jala pikkust mõõdetakse: - avatud ja lameda kübaraga seente puhul kübara all olevast lehikutest alates, - kinnise kübaraga ja looriga seente puhul loorist alates. Ekstraklassi kuuluvate seente puhul on sorteerimine järgmise tabeli alusel kohustuslik, I ja II klassi seened peavad ettenähtud suurusele vastama juhul, kui kasutatakse märkeid "väikesed", "keskmised" või "suured": Kinnise kübaraga, looriga ja avatud kübaraga seened Kübara läbimõõt Jala maksimumpikkus Suurus Suuruse ülem- ja alampiir Lõigatud seened Lõikamata seened Väike 15-45 mm 1/2 kübara läbimõõdust 2/3 kübara läbimõõdust Keskmine 30-65 mm Suur 50 mm ja enam Lameda kübaraga seened Kübara läbimõõt Jala maksimumpikkus Suurus Suuruse ülem- ja alampiir Lõigatud seened Lõikamata seened Väike 20-55 mm 2/3 kübara läbimõõdust Suur 50 mm ja enam 4. HÄLBEID KÄSITLEVAD NÕUDED Igas pakendis lubatakse kvaliteedi- ja suurushälbeid toodete suhtes, mis ei vasta märgitud klassi nõuetele. A. Kvaliteedihälbed i) Ekstraklass 5 % seente arvust või massist, mis ei vasta selle klassi nõuetele, kuid vastab I klassi nõuetele, või mida võib erandlikult lubada selle klassi lubatud hälvete piires. ii) I klass 10 % seente arvust või massist, mis ei vasta selle klassi nõuetele, kuid vastab II klassi nõuetele, või mida võib erandlikult lubada selle klassi lubatud hälvete piires. iii) II klass 10 % seente arvust või massist, mis on ilma jalata, ja 10 % seente arvust või massist, mis ei vasta muudel põhjustel ei selle klassi nõuetele ega miinimumnõuetele, välja arvatud mädaplekkidega või muul viisil tarbimiseks kõlbmatuks muutunud tooted. B. Arenguastme erihälbed i) Ekstraklass 5 % seente arvust või massist, mis on eelmises või järgmises arenguastmes. ii) I klass 10 % seente arvust või massist, mis on eelmises või järgmises arenguastmes. iii) II klass Pakendisse võib panna erinevas arenguastmes olevaid seeni. Kui arenguaste on märgitud, on lubatud kokku 25 % seente arvust või massist, mis on eelmises või järgmises arenguastmes. C. Suurushälbed Kõikides klassides: 10 % seente arvust või massist, mis ei vasta märgitud suurustele. 5. ESITUSVIISI NÕUDED A. Ühtlikkus Iga pakendi sisu peab olema ühtlik ning sisaldama ainult sama päritoluga, sama kaubanduslikku tüüpi, samas arenguastmes (kui punkti IV alapunktist B ei tulene teisiti) ning sama kvaliteedi ja suurusega (kui toode on liigutatud suuruse järgi) seeni. Kuni 1 kg netomassiga müügipakendid võivad sisaldada eri värvi seente segu tingimusel, et seened on ühtliku kvaliteedi, arenguastme ja suurusega (kui toode on liigutatud suuruse järgi), ja iga värvi puhul sama päritolu. Pakendi sisu nähtav osa peab esindama kogu pakendi sisu. B. Pakendamine Seened peavad olema pakitud nii, et need on nõuetekohaselt kaitstud. Pakendi sisematerjal peab olema uus, puhas ja niisugune, et see ei põhjusta toodete välist ega sisemist riknemist. Kaubanduslike andmetega varustatud materjalide, eelkõige paberi või templite kasutamine on lubatud, kui trükkimisel on kasutatud mürgivaba tinti või etikettide kinnitamisel mürgivaba liimi. Pakend peab olema ilma igasuguste võõrkehadeta, sealhulgas ülemäärase kasvupinnaseta. 6. MÄRGISTAMISNÕUDED Iga pakendi ühel küljel peavad olema loetavate, kustutamatute ja väljastpoolt nähtavate tähtedega järgmised andmed: A. Identifitseerimine Pakendaja ja/või lähetaja: nimi ja aadress või ametlikult väljastatud või tunnustatud koodmärk. Kui kasutatakse koodmärki, tuleb märge "pakendaja ja/või lähetaja" (või vastavad lühendid) märkida koodmärgi vahetusse lähedusse. B. Toote liik - Kui pakendi sisu ei ole nähtav: - "kultuurseened", -"lõigatud" või "lõikamata", - värv, kui see ei ole valge; - arenguaste (ei ole kohustuslik), - eri värvi seente segu sisaldavate pakendite puhul kõikide eri värvide nimetused. C. Toote päritolu - Päritoluriik ja võimaluse korral tootmispiirkond või üleriigiline, piirkondlik või kohalik kohanimi, - eri värvi eri päritolu seente segu sisaldavate müügipakendite puhul märge "päritoluriik" asjaomase värvi lähedusse. D. Kaubanduslikud andmed - Klass, - suurus (kui toode on liigitatud suuruse järgi), väljendatuna kübara suurima ja vähima diameetrina või märkega "väike", "keskmine" või "suur", - netomass. E. Ametlik kontrollmärk (ei ole kohustuslik)